L’amur per muntognas ed aissas
Ina aissa, quatter rodas, in frain ed alléhop da la spunda giu 

Da Claudia Cadruvi/ANR 

Snowboard, dirtboard, mountain-board, skateboard, kiteboard. Sch’ins n’enconuscha betg la scena, vegn ins balurd da tadlar, co ils dus amis tschantschan. Markus Zahner e Daniel Zigerlig aman aissas e cutgnas. Els aman cunzunt las muntognas. In enviern senza culms e naiv fiss per els ina pura catastrofa. Ir davent? Forsa la stad in zichel. Il pli tard cura che las emprimas scrottas crodan, èn els puspè en Svizra. 

Aissa cun frain 
Ma uss datti il mountain-board. Lez renta Markus e Daniel perfin la stad a las Alps. «Avant in onn hai jau casualmain chattà en ina stizun a Son Gagl questa aissa», raquinta Markus. «Jau hai immediat cumprà ella ed empruvà or.» Ins ha il medem sentiment (tun original: feeling) sco cun il snowboard. «I n’è betg difficil dad ir», sincerescha il profi. 
L’aissa da Markus Zahner è circa sco in skateboard. Las rodas èn dentant pli grondas e betg da gumma cumpact, ma-bain sco quellas d’in velo. Quai è pli lom dad ir sin pastgiras. Las plimas tranter rodas ed aissa sminueschan era las pitgadas. 
Malgrà zambagls tras il terren malguliv poi tuttina capitar ch’ins survegn in tempo nar. Perquai ha il mountain-board insatge che autras aissas da sport n’han betg. Numnadamain frains. Il cabel da frain va da las rodas davos si tras l’aissa. El ha ina lunghezza d’in meter. A la fin dal cabel hai crutschs da franar sco ils crutschs tar il velo. 

Privels glischnus 
Èsi in sport privlus? «Gnanca zic», dian Markus e Daniel. Main privlus che ir cun snowboard? I cumenza in disput. 
«Ir cun aissa è pli privlus», di Markus. Daniel protesta: «Na!» 
Markus: «Ma cler. Sch’i ha glatsch sin la pista èsi diraglia, sche ti cupitgas.» 
Daniel: «I ha darar glatsch. Il bler crodas en la naiv loma.» 
Markus: «Il pastg è era lom.» 
Daniel: «E la crappa en la pastgira? Lezza vesas adina memia tard. Lura na vegns betg da guntgir e fas la chambrocla.» 
Markus: «Ma betg uschè brutalas chambroclas sco quella che Ti has fatg l’enviern passà cun la aissa.» 
Daniel: «Tgenina?» 
Markus: «Cura che ti es crudà quatter meters da la rusna giuaden.» 
Daniel: «Lezza giada avevi brentina.» 
En quai stil va il discurs vinavant. Domadus èn para gia turnads a chasa cun bravas bottas e sgrogns. «Ma privlus n’èsi atgnamain betg.» 
Markus e Daniel van mai senza protecturs cun aissa. Ils protecturs pulstreschan il bist, las spatlas ed il dies. En-turn la schanuglia ed ils cumbels mettan els schanegiaders. 
A propos. Daniel ha da preschent accident. Il schanugl. El è sa glischnà. Uschè tup. En bognera. 

Sulet per ils incharnads 
Markus è suenter in onn gia expert da mountain-board. Daniel ha pir questa stad survegnì la fevra. Els abiteschan en il chantun Glaruna e Son Gagl ed emprovan en quellas regiuns da chattar lieus cun bunas pendenzas. Mintgatant van els era sin vias cun mountain-board. Il meglier sajan las vias cun scumond da char-rar. «Bel èsi dad ir sin vias da glera. Sin lezzas han ins in bun ‘freeride feeling‘ ed i saja in zichel ‘sliding‘.» 
Sche Markus è en viadi cun ses board, vegn el savens pledentà. Tut vul savair co l’aissa funcziuna. «L’acceptanza è fitg buna», di Markus. La glieud na sa grittentia betg pli sco l’entschatta sur dals snowboardists. «Entras il success da Gian Simmen è quest gener da sport uss er acceptà.» 
E tge prognosas fan ils dus amis? Datti en diesch onns ina massada giuventetgna che va cun il mountain-board da las spundas giuadora? «Snowboard è daventà in mega trend. Ma quest sport qua na vegn mai uschè grond», manegian Markus e Daniel. Il mountain-board resta insatge per ils fans ils pli incharnads dal snowboard. Quels che dovran era la stad il feeling dad undegiar da spundas taissas giu. 

Dapli infos sut: www.shaka.ch